**ПА СІГНАЛУ РАКЕТЫ**

**З успамінаў А.І. Палякова, былога камісара батальёна асобнага партызанскага палка “Трынаццаць”**

Часць, у якой служыў Васіль Рэмарчук з в. Крачкоўкі, што на Украіне, трапіла ў акружэнне. З групай воінаў прабіраўся з акружэння і камандзір гарматы Васіль Рэмарчук. Але прабмцца не ўдалося: фронт быў ужо далёка. Пасля доўгіх пошукаў Васіль трапіў у праслаўлены партызанскі полк Героя Савецкага Саюза Сяргея Уладзіміравіча Грышына. У хуткім часе ён ваяваў у складзе асобнага партызанскага палка “Трынаццаць” на пасадзе камандзіра аддзялення 3-га батальёна. Жыццярадасны, душэўны хлопец прыйшоўся па душы камсамольцам батальёна. Яны выбралі яго сваім важаком.

Актыўныя дзеянні партызанскага палка ў прыфрантавой паласе сур’езна занепакоілі немцаў. Камандаванне групы арміі “Цэнтр” прыняло рашэнне знішчыць полк. Але партызаны даведаліся аб тым, што ў Смаленску фарміруецца спецыяльнае злучэнне, задачай якога ставіцца знішчэнне партызанскага палка Грышына. На чале карнай экспедыцыі былі пастаўлены два генералы. З гэтай прычыны Грышын жартаваў: “Аж два генералы! Ці не занадта многа на аднаго капітана”.

Але 3 сакавіка 1943 г. партызанам стала не да жартаў. Паўтара месяца ішлі цяжкія баі. Ва ўмовах амаль поўнага акружэння партызаны не маглі забяспечыць сябе боепрыпасамі і харчаваннем. Таму Масква дала каманду на выхад палка ў Беларусь. Развітальным акордам на Смаленшчыне быў бой ля в. Танды.

Да цёмнага лесу заставалася некалькі дзесяткаў кіламетраў, калі дзяўчына з в. Багатоўкі паведаміла, што рыхтуецца пастка: гітлераўцы баяліся знаходжання ў Беларусі такой магутнай баявой адзінкі, як полк Грышына. Паведамленне было прынята да ведама, і полк змяніў свой маршрут. Але гітлераўцы ўжо ведалі аб месцазнаходжанні палка. У в. Грабалава прыйшлося прыняць бой. Супраць партызан наступала каля дзвюх рот фашыстаў з гарматамі і мінамётамі. Але партызаны раптоўным ударам спачатку адкінулі ворага, потым больш чым напалавіну знішчылі. Шлях быў свабодны.

Набліжалася першамайскае свята 1943 г. Партызаны вырашылі яго адзначыць новымі баявымі аперацыямі. Вораг не чакаў тут буйнага партызанскага злучэння і нёс вялікія страты (раёны дзеяння атрада – Крычаўскі, Чэрыкаўскі, Слаўгарадскі, Чавускі). Былі вызвалены цэлыя сельсаветы. У вызваленых населеных пунктах праводзіліся мітынгі, сходы. Прыток у рады народных мсціўцаў значна ўзрос. Камандаванне палка вырашыла разграміць ворага на станцыях Чавусы і Верамейкі. Удзел у аперацыі прымалі тры батальёны. Аперацыі папярэднічала вялікая падрыхтоўка, але вялася яна пад вялікім сакрэтам. Нават камандзіры рот не ведалі планаў камандавання палка. Для імітацыі спакойнай абстаноўкі ў в. Бярозаўка Слаўгарадскага раёна для насельніцтва і партызан ставіўся канцэрт мастацкай самадзейнасці. Раптоўна пачуўся сігнал трывогі і батальёны разышліся на заданне. На чале калоны, якая ішла на Верамейкі, быў Васіль Рэмарчук. Ён перад гэтым двойчы хадзіў у Верамейкі на разведку і добра ведаў усе подступы да станцыі.

Па сігналу зялёнай ракеты ўдарыла партызанская гармата. Але хутка яна змоўкла– перакасіла снарад. Васіль Рэмарчук, карыстаючыся разгубленасцю гітлераўцаў, павеў групу байцоў на штурм казармы. Не чакаўшыя нападу паліцэйскія былі перабіты, а начальніка паліцыі Рэмарчук павеў на допыт да камандзіра ўзвода Шабанава. Штурмавы атрад падпаліў казарму і рушыў на станцыю знішчаць стрэлкі, вагоны, будынак станцыі. І ніхто не ведаў, што ў гэты час Васіль Рэмарчук сцякае крывёю на адной з вуліц – яго цяжка параніў у спіну адзін з уцалеўшых паліцэйскіх.

Пасля бою разведка данесла, што паранены Васіль Рэмарчук трапіў у рукі ворага. Як рассказалі жыхары Верамеек, бургамістр Пратасаў загадаў прынесці некалькі кускоў сала і боханаў хлеба. Усё гэта паклалі каля Васіля. Ворагі здзекаваліся над ім і сабраўшымся жыхарам Верамеек гаварылі, што партызаны напалі з мэтай грабяжу насельніцтва. Калі бургамістр нагнуўся са здеклівай усмешкай да Васіля, той сабраў апошнія сілы і плюнуў у твар здрадніку. Увесь дзень яго катавалі, хацелі прымусіць расказаць аб партызанах. Але ён маўчаў. Пад вечар Васіля, праткнутага штыкамі і коллямі, кінулі яшчэ жывым у яму за Верамейкамі. Пры гэтым сабралі насельніцтва і загадалі глядзець, як будзе пакараны кожны, хто ўзніме руку на нямецкага салдата або паліцэйскага.

Аднак здраднікі сталі яшчэ больш баяцца народнай помсты. Станцыя Верамейкі ім ужо здавалася ненадзейным пунктам абароны. Таму яны перабраліся ў в. Губеншчына. Губеншчынскі гарнізон яны лічылі непрыступным: вакол вёскі былі вырыты акопы, устаноўлены доты і дзоты, зроблены кулямётныя гнёзды.

Цяжка перажывалі партызаны гібель свайго таварышча. За яго смерць яны вырашылі жорстка адпомсціць. Гарнізон у Губеншчыне быў разгромлены. Ніводнаму паліцэйскаму не ўдалося ўцалець.

…Мінулі цяжкія гады. Але памяць аб героях неўміручая. На месцы гібелі Васіля Рэмарчука стаіць помнік. Сюды ідуць удзячныя людзі, каб пакланіцца праху мужнага воіна, аддаць яму даніну павагі.